**Kontrollantens pligter forud for kontrollen[[1]](#footnote-1)**

***1. Indgåelse af aftale om kvalitetskontrol***

Når Revisortilsynet har udpeget en kvalitetskontrollant til at gennemføre kvalitetskontrollen i en revisionsvirksomhed, indgås en aftale mellem Revisortilsynet og kvalitetskontrollanten om kvalitetskontrollen for hver revisionsvirksomhed. Reglerne for aftalens form og minimum indhold er fastsat i kapitel 3 i bekendtgørelse om kvalitetskontrol og Revisortilsynets virksomhed.

Til brug for indgåelse af aftalen har Revisortilsynet udarbejdet et koncept for aftale, som skal benyttes. Aftalen udfyldes i Revireg.

I de tilfælde, hvor Revisortilsynet deltager i en kvalitetskontrol sammen med en kvalitetskontrollant, udfylder kvalitetskontrollanten ligeledes aftalen efter den procedure, der er beskrevet i dette afsnit.

Hvis Revisortilsynet har udpeget mere end én kvalitetskontrollant til at udføre kvalitetskontrol i en konkret revisionsvirksomhed eller i et netværk, indgår Revisortilsynet en skriftlig aftale med de pågældende kontrollanter.

***2. Kvalitetskontrollantens pligter***

Til brug for indgåelse af aftalen og planlægningen af kontrollen indhenter kvalitetskontrollanten forud for aftaleindgåelse forskellige oplysninger om revisionsvirksomheden, jf. bekendtgørelsens § 15. Disse oplysninger indhentes ved, at den revisionsvirksomhed, der skal kontrolleres, udfylder checkliste 1. Kontrollanten skal endvidere indhente revisionsvirksomhedens rapport med resultaterne af virksomhedens overvågning for de seneste to år.

Revisionsvirksomheden skal i henhold til checkliste 1 oplyse, hvornår den seneste lovpligtige kvalitetskontrol er blevet udført og resultatet heraf. Hvis der ved den tidligere kvalitetskontrol er givet bemærkninger eller påtale, skal kvalitetskontrollanten være opmærksom på, om revisionsvirksomheden har reageret på de fundne fejl herunder udarbejdet handlingsplaner samt iværksat opfølgning på disse.

Indgåelse af aftalen indledes med, at kvalitetskontrollanten tager kontakt til revisionsvirksomheden og indhenter udfyldt checkliste 1 med henblik på, at kvalitetskontrollanten kan fastsætte de oplysninger, som skal angives i aftalen. Det drejer sig om:

1. Størrelsen på den revisionsvirksomhed, der skal kvalitetskontrolleres:

* Antal revisorer, der afgiver erklæringer med sikkerhed
* Antal kontorsteder og størrelsen heraf,
* Revisionsvirksomhedens omsætning
* Antal kunder, hvor der afgives erklæringer efter revisorlovens § 1, stk. 2

1. Indholdet og omfanget af kvalitetskontrollen:

* Antal kontorsteder, der planlægges besøgt
* Antal revisorer, der forventes kontrolleret
* Den forventede stikprøvestørrelse fordelt på enkeltsager

1. Hvem der er udset til at gennemføre kontrollen

* Navn på kvalitetskontrollanten
* Navn og titel på andre deltagende revisorer
* Navn og titel på andre deltagende medarbejdere end ovennævnte

1. Antal timer, der forventes brugt på kontrollen:

* For hver deltager
* Fordelt på kontrol af kvalitetsstyringssystemet og enkeltsager

1. Timepris og funktion på andre deltagende revisorer og medarbejdere
2. Særlige forhold, der kan have betydning for kvalitetskontrollen, f.eks. at der er tale om en deltager i et netværk, eller der er tale om en delvis kontrol.

I stedet for navn på deltagende revisorer og andre deltagende medarbejdere er det muligt at indsætte f.eks. reviewer 1, reviewer 2, men titel skal altid angives af hensyn til Tilsynets mulighed for at bedømme aftalen.

Det i aftalen anførte antal timer er vejledende og er angivet i forhold til, at der ikke konstateres fejl eller mangler, som begrunder en udvidelse af kvalitetskontrollen for eksempel i form af udtagelse af flere konkrete sager i stikprøven, eller en nøjere gennemgang af kvalitetsstyringssystemet. Såfremt kvalitetskontrollanten under kvalitetskontrollen konstaterer væsentlige fejl eller mangler, kan det ikke udelukkes, at det i aftalen angivne antal timer overskrides.

Kvalitetskontrollanten udfylder aftalekonceptet i Revireg og underskriver med sin digitale signatur/Nem Id. Udfyldelsen skal ske senest 14 dage efter, at kvalitetskontrollanten har modtaget meddelelse om, at kvalitetskontrollanten er endelig udpeget til at gennemføre kontrollen.

Hvis kvalitetskontrollanten ikke udfylder aftalen i Revireg rettidigt, og dette skyldes kvalitetskontrollantens forhold, kan Revisortilsynet udpege en anden kvalitetskontrollant til at gennemføre kvalitetskontrollen i den pågældende revisionsvirksomhed.

***3. Indgåelse af aftalen***

Revisortilsynet gennemgår de oplysninger, som kvalitetskontrollanten har anført i aftalen i Revireg. Ved eventuelle tvivlsspørgsmål retter Revisortilsynet henvendelse til kvalitetskontrollanten og/eller revisionsvirksomheden, der skal kvalitetskontrolleres.

Revisortilsynet vurderer, hvorvidt alle oplysninger er afgivet, og hvorvidt det angivne forventede timeantal mv. forekommer klart uforholdsmæssigt i forhold til den påtænkte kontrol.

Revisortilsynet indgår aftalen og signerer den digitalt i Revireg. Kontrollantens videre arbejde i forbindelse med en kontrol, kan ikke begynde, før Revisortilsynet har godkendt aftalen.

***4. Ophævelse af aftalen***

Hvis kvalitetskontrollantens forhold gør, at kvalitetskontrollanten ikke kan gennemføre kvalitetskontrollen, skal kontrollanten straks rette skriftlig henvendelse til Revisortilsynet, der herefter tager stilling til ophævelse af aftalen. Sådanne forhold kan for eksempel være, hvis kontrollanten bliver syg i en længere periode.

Hvis Revisortilsynet konstaterer forhold, der bevirker, at kvalitetskontrollen ikke kan gennemføres, tager Revisortilsynet ligeledes stilling til, om aftalen skal ophæves. Sådanne forhold kan for eksempel være, at kvalitetskontrollanten ikke indsender erklæringen om kvalitetskontrol eller sine arbejdspapirer, eller at revisionsvirksomheden ikke vil medvirke til, at kvalitetskontrollanten kan gennemføre kvalitetskontrollen.

Revisortilsynet kan endvidere ophæve aftalen, såfremt Revisortilsynet beslutter, at revisionsvirksomheder, der er pålagt en delvis fornyet kontrol, i stedet skal pålægges en fuld fornyet kontrol.

Når Revisortilsynet beslutter at ophæve en aftale om kvalitetskontrol, tager Revisortilsynet stilling til, om kvalitetskontrollanten skal have betaling for det allerede udførte arbejde. Afgørelse om betaling for allerede udført arbejde vil afhænge af, om ophævelsen skyldes kvalitetskontrollantens forhold eller andre forhold.

1. Af juli 2013 [↑](#footnote-ref-1)